КIыщокъуэ Алим и фэеплъым деж
I
Ар къалъхуат гъэмахуэ хуабэм и кум,
Июль дыгъэпсым и псэр ипсыхьат,
Дыгъэ гуащIэм епщтырэкIыу, и гур
И бгъэм илъу дунейм къытехьат.
Тхьэм къыIэщIилъхьати сэшхуэ-щыблэу,
И къалэмыр имыгъэулъийт.
Ди ПащIэ Бэчмырзэ ар и щIэблэт,
И шу гъусэт ЩоджэнцIыкIу Алий.
Къыщиужьгъэм ди щIым фашистыдзэр,
Шым зридзри, зауэм ар Iухьат.
Псалъэ плъахэр шэм щIыгъуу яхидзэу,
ХьэIуцыдзхэм я гущIыIу ихьат.
Ар хэтакъэ мафIи, псы зыхьыни…
Ауэ зэи иIакъым къикIуэт.
Вагъуэ жиIэм, дыгъэ къыхуихьыну
И лъэпкъ мащIэм хуиIэтырт уэрэд.
Iуащхьэмахуэу уафэм щIэуэу тлъагъум
Ди литературэр ещхь зыщIам,
Уафэ лъащIэм щыпхыша Шыхулъагъуэм
Адыгэ Шу гъуэгу ныбгъурищIащ!
Ар сымыщIэм, ар си напщIэ телъу
Сымыпсэум — адыгэр сэрмыра!
… Ситщ и пащхьэм тхакIуэм и фэеплъу
ЗыгъэбжьыфIэм нобэ зы уэрам.
II
Сащыщщ сэри къалэм зыIэщIэлъхэм,
Iэджэ щIауэ усэр си Iэпэгъущ.
Си хэку дахэм хуэфэщэну псалъэ
ЩыжысIэну щIылъэм си нэрыгъщ.
Сэ КIыщокъуэрщ сиIар гъащIэ гъуазэу:
КъысщIихуащ сыщIалэу абы ижь,
Нэхъ иужькIэ сыхуэхъуащ шу гъусэ,
Си хъуэпсапIэу схуну и лъэужь.
Си гъэсакIуэт ар, си ущиякIуэт,
Сыщыхуейм къэзгъуэт чэнджэщэгъуфIт.
Сытехьам гъуэгу, абы и деж сыкIуэу,
Я нэхъ махуэ уейри сэркIэ уэфIт…
Зызотыж сэ упщIэ зэзэмызэ,
Схуемытыну, сыпсэуху, жэуап:
Сэри сыкъалъхуакъэ-тIэ июль мазэм,
Сигури, Алим и гум хуэдэу, дэп?
Сыхегъаплъэ гъащIэм, сегъэгуфIэ… —
ТIум и дежи псалъэр къызобэкI.
Си гупсысэм къызидзамэщ мафIэр,
Псалъэм щыхъур си псэр кърихуэкI.
Сэ и пIалъэ сыт IэщIагъи сощIэ:
Iуэху щымыIэ зыхэмылъ пщIэнтIэпс.
СощIэ мыри: усэ къэзыгъэщIым
Сытым щыгъуи и псэр хэтщ мафIэс.
… Шы жагъын къалэмыр згъэIурыщIэу,
Зызогъэхь гугъу, дэзмыхыу махуэл.
Уэс борэныр уэрамым щохъущIэ,
Сэ си гущIэр жьэражьэу июлщ.
БИЦУ Анатолэ,
КъБР-м и цIыхубэ усакIуэ.
